LeBron James

LeBron Raymone James (* 30. december 1984, Akron, Ohio, USA) je profesionálny americký basketbalista prezývaný King James, ktorý pôsobí v tíme Los Angeles Lakers v NBA. Je štvornásobným víťazom finále NBA z rokov 2012, 2013, 2016 a 2020. Za najlepšie finále sa dá považovať práve rok 2016 kde Cleveland zvíťazil po historickom obrate série z 3-1 pre Golden State na 4-3 víťazstvom v siedmom zápase. Vo všetkých víťazných finále NBA získal tiež cenu MVP pre najužitočnejšieho hráča finále. James je zároveň najmladším hráčom histórie NBA, ktorý nazbieral 30 000 bodov. Podarilo sa mu to 24. januára 2018 v zápase proti St. Antonio Spurs vo veku 33 rokov a 25 dní.
Ako junior získal trikrát ocenenie „Mr. Basketball“ Ohia. Keď bol v druhom ročníku na strednej škole St. Vincent - St. Mary High School, bol často označovaný v mediách ako budúca superhviezda. V roku 2003, keď mal 18 rokov, bol vybraný ako prvý v poradí v drafte NBA klubom Cleveland Cavaliers. Ešte pred svojím profesionálnym debutom podpísal zmluvu s Nike v hodnote 90 miliónov dolárov.
&lt;br&gt;Na začiatku svojej kariéry vytvoril viacero nových hráčskych rekordov. Bol označený za nováčika roku NBA (Rookie of the Year) v roku 20032004, najužitočnejšieho hráča NBA (Most Valuable Player) v rokoch 20082009 a 20092010 a od roku 2005 bol každý rok vybraný do tímu All-NBA a do zápasu All-Star. V roku 2010 prestúpil do Miami Heat. Vďaka tomu sa stal tretím najužitočnejším hráčom NBA MVP, ktorý zmenil tím a prvým od roku 1982, kedy to isté spravil Moses Malone.
Ako kľúčový útočník Clevelandu doviedol svoj tím do každého play-off od roku 2006 do 2010. V roku 2007 sa Cavaliers dostali až do finále konferencie (naposledy v roku 1992) a vôbec prvýkrát v histórii klubu aj do celkového finále NBA. 
Stal se tiež členom národného tímu USA, pričom získal 3. miesto na olympijských hrách v roku 2004 v Aténach, 1. miesto na olympiáde v roku 2008 v Pekingu a ďalšie 1. miesto na olympiáde v roku 2012 v Londýne.
Životopis.
Narodil sa šestnásťročnej matke Glorii 30. decembra 1984 v Akrone v Ohiu. Jeho otec, Anthony McClelland, bol odsúdený a nechal Gloriu, aby ho vychovávala sama.
V súčasnosti má tri deti so svojou stredoškolskou láskou Savannah Brinsonovou. LeBron James Jr. sa narodil 6. októbra 2004, Bryce Maximus James 14. júna 2007 a Zhuri Nova James 22. októbra 2014.
Na strednej škole St.Vincent-St. Mary tiež hrával americký futbal. V druhom ročníku bol nominovaný do prvého tímu all-state ako wide receiver a v treťom ročníku doviedol svoj tím do štátneho semifinále. Športoví analytici špekulovali o tom, či by mohol hrať v NFL.
Kontrakty.
Má podpísané kontrakty s Nike, Sprite, Glacéau, Bubblicious, Upper Deck, McDonald's a State Farm. Spoločne s Nike propagoval šesť označených druhov obuvi a štvoro doplnkových druhov obuvi (20–5–5, Soldier, Soldier 2, Ambassador). V roku 2007 hral v sérii reklám nazvaných "The LeBrons". V decembri 2007 sa umiestnil na prvom mieste v rebríčku 20 ľudí s najväčšími zárobkami do 25 rokov časopisu "Forbes" (Forbes Top 20 Earners Under 25), s ročným zárobkom v hodnote 27 miliónov dolárov.
V júni roku 2008 venoval 20 tisíc dolárov do volebného výboru Baracka Obamu. 29. októbra 2008 sa podarilo Jamesovi zhromaždiť skoro 20 000 ľudí v Quicken Loans Arena, ktorí sledovali polhodinový televízny spot Baracka Obamu "American Stories, American Solutions". Bol premietaný na veľkú obrazovku nad pódiom, kde potom zadarmo vystúpil americký rapper Jay-Z.
S Ice Cube se dali dohromady, aby vytvorili hodinový špeciál pre televíznu stanicu ABC, založený na jeho životných osudoch. V roku 2009 sa objavil na titulnej stránke februárovej edície magazínu "GQ". Bol o ňom natočený spoločnosťou Lions Gate film "More Than a Game".
Verejný image.
Počas NBA play-off 2007 bol kritizovaný za svoje odmietnutie podpísať petíciu, s ktorou začal jeho spoluhráč Ira Newbla. Týkala sa údajného zapojenia čínskej vlády do prebiehajúceho konfliktu v sudánskom regióne Dárfúr. On sám to komentoval tým, že o tom probléme nemal dosť informácií. O rok neskôr verejne prehovoril: "V posledných dňoch hovoríme o ľudských právach a ľudia by mali pochopiť, že ľudské práva a ľudské životy sú v ohrození. Nehovoríme tu o kontraktoch ani o peniazoch. Hovoríme o strate ľudských životov a to pre mňa znamená omnoho viac, ako nejaké peniaze alebo zmluvy."
Bol kritizovaný fanúšikmi Clevelandu za to, že sa zúčastnil zápasu Cleveland Indians proti New York Yankees so šiltovkou Yankees na hlave. On sám na to povedal: "Chcem, aby každý Indián uspel. Milujem všetkých fanúšikov, ktorí chodia na zápasy a povzbudzujú nás. Ale čo sa týka tímu, tak chcem, aby vyhrali Yankees." Napriek tomu, že v detstve býval v Ohiu, dodal, že vyrástol ako fanúšik NY Yankees, Dallas Cowboys a Chicago Bulls. V januári 2008 vydal s Nike obuv Air Zoom V LeBron s motívom Yankees, ktorá bola dostupná len v New York City.
V marci 2008 sa stal prvým Afroameričanom, ktorý sa objavil na titulnej stránke "Vogue", kde pózoval spolu s Gisele Bündchen. Zároveň sa stal tretím mužom, ktorý sa objavil na titulnej stránke, po Richardovi Gere a Georgovi Clooneym. Niektorí športoví bloggeri a novinári považovali túto snímku za útočnú, popisujúcu jeho chovanie a držanie Bündchenovej ako odkaz na klasické zobrazenie filmového King Konga.
V auguste 2008 uviedol jemu veľmi blízky zdroj, že zvažoval svoj angažmán v európskom tíme Olympiakos Pireus, pokiaľ by v ňom dostal ročný plat 50 milionov dolárov. Potom na konci sezóny 200809 povedal, že možno podpíše predĺženie zmluvy s Cleveland Cavaliers.
23. júla sa priznal v rozhovore pre svoju pripravovanú knihu "Shooting Stars" počas svojej kariéry na strednej škole k užívaniu marihuany, keď sa chcel vyrovnať so stresom, ktorý v tej dobe prežíval kvôli neustálej pozornosti medií.
Spoločne s Jimmom Kimmelom uvádzal ESPY Awards v roku 2007. On sám bol nominovaný hneď na tri ESPY ocenenia: Najlepší športovec, najlepší hráč NBA (víťaz) a najlepší rekordný výkon. Výkon, za ktorý bol nominovaný, bol za 5. zápas finále Východnej konferencie NBA proti Detroit Pistons v roku 2007, kde nastrieľal 48 bodov, vrátane 29 bodov z posledných 30 a tiež všetkých 25 bodov jeho tímu v predĺžení. James bol hosťom 33. ročníka premiéry "Saturday Night Live". Tvorca tejto show, Lorne Michales, ho pochválil za jeho všestrannosť.
Tetovania.
Má niekoľko tetovaní po celom tele. Na chrbte má nápis "Chosen 1", čo je jeho prezývka, ktorú dostal od "Sports Illustrated", keď bol ešte na strednej škole. Na pravej nohe má zvislo "Witness". Na pravej ruke má leva s korunou a nápisom "Gloria" pre svoju matku. Na hornej časti ľavej ruky má vytetované slovo "Beast" a "Hold my own" a na dolnej časti má tvár jeho prvého syna so slovami "Prince James" a "Maximus Bryce" pre druhého syna. Na dolnej časti pravej ruky má "Akron" a "330", čo je kód telefónnej oblasti Akronu, Jamesovho rodného mesta. Na pravom predlaktí má slogan "No one can see through what I am expect for the one that made me." Na jeho hrudi má slová "Gifted Child" a veľké zviera cez prsia podobajúce se levo-drakovi.